Karita Mattila
Karita Mattila er en finsk lyrisk-dramatisk sopran, født i Somero, uddannet ved Sibelius-Akademiet i Helsinki og hos Vera Rosz i London. Karita Mattila vandt den første Cardiff Singer of the World-konkurrence i 1983 og debuterede samme år som Grevinden i Mozart-operaen Figaros bryllup på Finlands Nationalopera.
I 1990 debuterede hun som Donna Elvira i Mozarts Don Giovanni på Metropolitan-operaen i New York. Ud over talrige roller i Mozart-operaer bør følgende glansroller nævnes: Elisabeth i Verdis opera Don Carlos, Lisa i Tjajkovskijs Spader Dame, titelrollen i Janáčeks Jenufa og titelrollen i Salome af Richard Strauss.
Karita Mattila er en af de mest efterspurgte sopraner i verden pga. sin lysende smukke stemme og sin store dramatiske indlevelsesevne. Hun har i årenes løb fået adskillige priser, og hendes indspilninger har opnået hhv. to guld- og tre platinplader. Desuden har Karita Mattila lagt navn til en årlig sangerpris, der har været uddelt siden 2000.